चितवन टाइगर्सका कप्तानमा पृथु
चितवन टाइगर्सले पृथु बाँस्कोटालाई टीभीएस एभरेष्ट प्रिमियर लिग (ईपीएल) क्रिकेटका लागि कप्तान बनाएको छ । चितवन टाइगर्सका मालिक किशोर भट्टराईले पृथुजस्ता युवा खेलाडीलाई नेतृत्व दिन पाउनु आफ्नो टोलीका लागि गर्वको विषय भएको बताए ।
काठमाडौं — चितवन टाइगर्सले पृथु बाँस्कोटालाई टीभीएस एभरेष्ट प्रिमियर लिग (ईपीएल) क्रिकेटका लागि कप्तान बनाएको छ । चितवन टाइगर्सका मालिक किशोर भट्टराईले पृथुजस्ता युवा खेलाडीलाई नेतृत्व दिन पाउनु आफ्नो टोलीका लागि गर्वको विषय भएको बताए ।पृथुको कप्तानीमा नेपालले एसीसी यू–१५ र एसीसी यू–१७ को उपाधि जितिसकेको छ । पृथुकै कप्तानीमा नेपालले सन् २०१२ मा आईसीसी यू–१९ विश्वकप खेलेको थियो । पृथु नेपाली राष्ट्रिय टोलीका अनुभवी खेलाडी पनि हुन् । दीपेन्द्रसिंह ऐरी 'मार्की' खेलाडी रहेको चितवन टाइगर्समा राष्ट्रिय टोलीका दीलिप नाथ र ललितसिंह भण्डारी रहेका छन् ।विकेटकिपर–ब्याट्सम्यान सुवास खकुरेल घाइते भएर खेल्न नसक्ने भएपछि चितवन टाइगर्सले पृथुलाई कप्तानीको जिम्मेवारी दिएको छ । सुवासका स्थानमा चितवन टाइगर्सले अर्का ओपनिङ ब्याट्सम्यान अनिल मण्डललाई टोलीमा राखिसकेको छ । हातमा चोट लागेका कारण खेल्न नसक्ने भएका सुवासले टोलीको व्यवस्थापन हेर्नेछन् ।चितवन टाइगर्सले प्रशिक्षकको जिम्मेवारी कलाम अली र दीपेन्द्र चौधरीलाई दिएको छ । कलामको प्रशिक्षणमा पहिलो संस्करणको इपीएलमा पञ्चकन्या तेजले उपाधि जितेको थियो । नेपालले हालै एसीसी यू–१९ इस्टर्न रिजन जित्दा र भारतलाई पराजित गरी एसीसी यू–१९ एसिया कपको सेमिफाइनल पुग्दा कलाम सहयाक प्रशिक्षक थिए । दीपेन्द्र हाल नेपाली यू–१६ टोलीसँग थाइल्यान्डमा छन् ।चितवन टाइगर्सको अप्रेसन हेड दिपक कार्की हुन् । उनी फुटबलका पूर्व खेलाडी तथा आईडीएस ग्रुपमा आवद्ध छन् । आईडीएस ग्रुप अन्तर्गतको चितवन टाइगर्स हो ।चितवनले आफ्ना टोलीका सबै खेलाडीलाई एक वर्षको दुर्घटना बिमा गरेको जनाएको छ । चितवनले १० दिन अघि मुलपानी क्रिकेट मैदान र हिमालयन क्रिकेट एकेडेमीमा ईपीएलका लागि तयारी सुरु गरिसकेको छ । ‘हाम्रो सबैभन्दा युवा टोली छ, दिन दिनैको अभ्यासपछि टिम लयमा आइरहेको छ, राष्ट्रिय टोलीमा रहेका खेलाडी मंगलबारबाट अभ्यासमा आएपछि हामी अझ राम्रो हुनेछौं,’ पृथुले पत्रकार सम्मेलनमा भने ।